Faptele de violenţă domestică au crescut cu 6,3% în primele două luni faţă de perioada similară a 2023
Numărul faptelor penale de violenţă domestică înregistrate la nivel naţional în primele două luni ale acestui an a crescut cu 6,3% faţă de perioada similară a anului 2023, ceea ce indică şi faptul că victimele au din ce în ce mai mare încredere să sesizeze Poliţia, informează un comunicat de presă transmis duminică de Inspectoratul General al Poliţiei Române (IGPR), informează agerpres.ro.
"În primele 2 luni ale acestui an, poliţiştii au emis 1.912 ordine de protecţie provizorii, 760 dintre acestea fiind transformate în ordine de protecţie de instanţele de judecată. În aceeaşi perioadă, poliţiştii au intervenit la 19.077 de cazuri de violenţă domestică, dintre care 9.570 în mediul urban şi 9.507 în mediul rural.
La nivel naţional, în primele 2 luni ale 2024, numărul faptelor penale în domeniul violenţei domestice a crescut cu 6,3%, faţă de primele 2 luni ale anului 2023, de la 8.719 la 9.272 de fapte.
Un număr mai mare de infracţiuni din sfera celor de violenţă domestică arată amploarea fenomenului şi necesitatea de a interveni cu toate mijloacele legale pentru diminuarea lui. În acelaşi timp, indică faptul că victimele violenţei domestice au din ce în ce mai mare încredere să sesizeze Poliţia Română", se arată în comunicatul menţionat.
Conform surse citate, au fost înregistrate creşteri, comparativ cu perioada similară din anul 2023, pentru loviri sau alte violenţe (de la 5.309 la 5.516 fapte) şi ameninţare (de la 992 la 1.194 de fapte).
Cea mai mare pondere în cadrul infracţiunilor o au "lovirea sau alte violenţe" – 60% (5.516 fapte) şi "ameninţarea" – 13% (1.194 de fapte), acestea împreună reprezentând 73% din total.
După locul comiterii, 5.122 de infracţiuni au fost comise în mediul urban, 4.147 în mediul rural, 7.632 la domiciliu şi 1.640 în spaţiul public.
În primele 2 luni ale anului 2024, s-a înregistrat o creştere atât a numărului autorilor (9.428) care comit astfel de fapte, cât şi a victimelor acestora (9.810).
Din totalul victimelor infracţiunilor de violenţă domestică, 1.702 sunt bărbaţi, 6.579 sunt femei, iar 1.529 sunt minori.
În aceeaşi perioadă, instanţele judecătoreşti au emis 1.977 de ordine de protecţie, 760 fiind provenite din ordine de protecţie provizorii. Referitor la nerespectarea ordinului de protecţie, au fost sesizate 743 de infracţiuni, dintre care 460 în mediul urban şi 283 în mediul rural.
La nivel naţional, au fost emise 1.912 ordine de protecţie provizorii, 760 dintre acestea fiind transformate în ordine de protecţie. Din totalul ordinelor de protecţie provizorii emise, 1.728 au fost confirmate de unităţile de parchet (90%).
Referitor la nerespectarea ordinului de protecţie provizoriu, au fost sesizate 138 de infracţiuni, dintre care 84 în mediul urban şi 54 în mediul în rural, menţionează sursa citată.
În primele 2 luni ale anului 2024, la nivelul Poliţiei Municipiului Bucureşti şi al inspectoratelor de poliţie judeţene Bacău, Braşov, Cluj, Călăraşi, Caraş – Severin, Constanţa, Covasna, Galaţi, Giurgiu, Harghita, Ilfov, Iaşi, Mehedinţi, Mureş, Neamţ, Prahova, Sibiu, Sălaj, Satu Mare, Teleorman, Vâlcea, Vrancea şi Vaslui, unităţi care au intrat în etapa I-a, respectiv etapa a II-a a Proiectului pentru implementarea S.I.M.E., au fost emise 2.025 de instrumente de protecţie pentru victimele violenţei domestice, dintre care 1.074 de ordine de protecţie provizorii şi 951 de ordine de protecţie (emise de instanţele judecătoreşti).
În 206 situaţii, a fost pusă în aplicare măsura "obligarea agresorului de a purta permanent un dispozitiv electronic de supraveghere", reprezentând 10,2% din totalul ordinelor de protecţie provizorii emise şi ordinelor de protecţie emise de instanţele judecătoreşti.
În ceea ce priveşte infracţiunile constatate, au fost înregistrate în total 153 de infracţiuni, dintre care 6 de distrugere, 93 pentru săvârşirea infracţiunii de nerespectare a ordinului de protecţie şi 54 pentru săvârşirea infracţiunii de nerespectare a ordinului de protecţie provizoriu.
Pentru 10 dintre persoanele cercetate pentru aceste infracţiuni, au fost dispuse măsuri preventive: 7 reţineri, o arestare preventivă şi 2 măsuri de control judiciar.
"Poliţiştii emit ordine de protecţie provizorii în exercitarea atribuţiilor de serviciu, când constată că există un risc iminent ca viaţa, integritatea fizică ori libertatea unei persoane să fie puse în pericol printr-un act de violenţă domestică, în scopul diminuării acestui risc", se mai precizează în comunicatul IGPR.